د مشال خان د قضيې نه سرکاري وکيل بېل شوی
دمذهب د سپکاوي په تور د عبدالولي خان پوهنتون مردان د زده کوونکي مشال خان د وژنې په مقدمه کې سرکاري وکيل د مقدمې نه د بېلېدو اعلان کړی دی.
د هري پور مرکزي جېل کې د اېبټ اباد د ترهګرۍ د مخنيوي عدالت کې روانه مقدمه کې د سرکاري وکيلانو د ډلې مشر ظفرعباس د بېلېدو خواست کړی ؤ کوم چې د نهې يا سه شنبې په ورځ د اورېدنې په مهال د ځانګړي عدالت جج فضل سبحان منظور کړی ؤ. ظفرعباس د عدالت جج ته ويلي ؤ چې هغه ته په مقدمه کې د ملزمانو د مور پلار او نورو خپلو خپلوانو نه دړکې ملاوېږي ځکه هغه نور د دې مقدمې برخه نه شي پاتې کېدی. عدالت دغه خواست منلی او حکومت ته يې امر کړی چې بل وکیل وټاکي. د مشال خان وژنې په مقدمه کې د هغه د پلار د وکيلانو د ډلې غړي لطيف افريدي وي او اې ته ويلي چې د سرکاري وکيل د بېلېدو وروستو دا مقدمه زيات وخت اخستلی شي خو د مقدمې په نوعيت به هېڅ اثر نه غورځېږي. هغه پخلی کړی چې د بااثره ملزمانو مور پلار او نزدې خپل خپلوان سرکاري وکيلان او ګواهان تنګوي. د لطيف افريدي په وينا چې د دا رنګ ګامونو له لارې هغوي خپل ځان د سزا نه بچ کوي خو اوس داسې ممکنه نه ده. نوموړي زياته کړې چې حکومت به زر د سرکاري وکيلانو د ډلې مشر وټاکي او د مشال خان د پلار د مرستې لپاره ډېر وکيلان د دې مقدمې برخه جوړېدل غواړي. دوه ورځې وړاندې د ترهګرۍ د مخنيوي د اېبټ اباد عدالت جج فضل سبحان په دې مقدمه کې د ۵۳ ملزمانو د ضمانت خواستونه رد کړي وو. د مردان پوليسو په دې مقدمه کې ۶۱ ملزمان په ګوته کړي چې پکې ۵۷ نيول شوي او په نیول شوؤ کې د خېبرپښتونخوا د واکمنه ګوند پاکستان تحريک انصاف سره تعلق لرونکي يو کونسلر په شمول څلور ملزمان لا هم نه دي نيول شوي. په ملزمانو کې د نورو سياسي او مذهبي ګوندونو غړي او ملاتړي شامل دي. د عبدالولي خان پوهنتون د ژورنالزم د څانګې زده کوونکی مشال خان د روان کال د اپرېل په ۱۳م نېټه د پوهنتون زده کوونکو، کارمندانو او نورو خلکو د مذهب د سپکاوي په تور په تشدد او ډزو وژلی ؤ.